...    এক যে ছিল তেপান্তর    করত কেবল ধু ধু।    চাইলে একা থাকার দুঃখে    একটি নদী শুধু।    একটি নদী ছোট্ট নদী    কুলুকুলু বইবে,    সাধ হলে তার সাথে দুটো    মনের কথা কইবে।    ছিল একটা ছোট্ট নদী    সাধাসাধি করতে,    তেপান্তরে বইতে রাজি    হল একটি শর্তে।    পাহাড় আগে চাই একটা    হবে তারই ঝর্ণা,    নইলে কে যায় তেপান্তরে    দিক না যতই ধরনা !    বললে পাহাড় আসুক নদী    ঝর্ণা হয়ে ঝরতে,    তার বদলে তাজ তুষারের    চাই যে মাথায় ধরতে।    তাই হল। সব পেল সবাই    শাদা মুকুট পাহাড়,    ঝর্ণা থেকে হল নদী    তেপান্তরের বাহার।    যার যা খুশি পেতেও পারে--    শুধু চাওয়ার আগে,    ইচ্ছেগুলোয় এই দুনিয়ার    ছন্দ যেন লাগে।    ...